કંડક્ટરે આવીને તેમને ટીકીટ આપી. બસમાં સામાન્ય ભીડ હતી. પણ એ બન્નેને ક્યાં દુનિયાની પરવા હતી? એક બીજાની આંખોમાં આંખ નાખી, હાથમાં હાથ ઝાલીને બંને એક બીજા સાથે હસી હસીને વાતો કરતા હતાં. ધીરે ધીરે એક બીજાની વધુ નજીક આવતાં, જાણે કોઇ બગીચામાં ખૂણે એકલા બેઠા હોય તેમ એ બંને કોઇની જરા પણ શરમ રાખ્યા વગર પોતાની મસ્તીમાં ડૂબવા લાગ્યા. બસના અમુક મુસાફરોને મનોરંજનનું એક નવું સાધન મળ્યું. બધી આંખો તેમના પર મંડાઇ રહી, તેમની એકે એક હીલચાલને નીરખી રહી, કોઇની નજરમાં ક્ષોભ નહીં, બધે લોલૂપતા ને ચંચળતા ડોકાઇ રહી. એવામાં અચાનક પેલા યુવાનની નજર તેની સામે બેઠેલા એક વૃધ્ધ પર પડી, જેઓ ખૂબ ધ્યાનથી, એકીટશે તેની પત્નિને નીરખી રહ્યા હતાં. મનોરંજન કાર્યક્રમનો અણધાર્યો અંત આવ્યો, અને બસમાં પાછો ગણગણાટ શરૂ થયો, લોકોને લાગ્યું હશે કે પેલાના મનમાં શરમ નામનો ભાવ પણ જાગ્યો હશે.